CELEX: 62022TN0171
Language: ga
Date: 2022-03-31 00:00:00
Title: Cás T-171/22: Caingean arna tabhairt an 31 Márta 2022 – OR agus OS v an Coimisiún

23.5.2022   
            
            
               GA
            
            
               Iris Oifigiúil an Aontais Eorpaigh
            
            
               C 207/35
            
         
      Caingean arna tabhairt an 31 Márta 2022 – OR agus OS v an Coimisiún
      (Cás T-171/22)
      (2022/C 207/67)
      Teanga an cháis: an Fhraincis
      
         Páirtithe
      
      
         Iarratasóirí: OR agus OS (ionadaí: N. de Montigny, Dlíodóir)
      
         Cosantóir: An Coimisiún Eorpach
      
         An t-ordú atá á lorg
      
      Iarrann an t-iarratasóir ar an gCúirt Ghinearálta:
      
                  —
               
               
                  cinneadh an 12 Iúil 2021, lenar dhiúltaigh Oifig an Phámháistir (“PMO”) d’iarratas na n-iarratasóirí an 18 Márta 2021 faoi Airteagal 90(1) de na Rialacháin Foirne ar íocaíocht na gceart pinsin arna gcarnadh ag a n-athair éagtha faoi Scéim Pinsin Institiúidí an Aontais Eorpaigh (“PSEUI”) agus na gceart pinsin a fuarthas sula ndeachaigh sé isteach sa tseirbhís, a chur ar neamhní;
               
            
                  —
               
               
                  cinneadh an 22 Nollaig 2021, lenar dhiúltaigh an t-údarás ceapacháin gearán na n-iarratasóirí an 20 Meán Fómhair 2021, a chur ar neamhní a mhéid a mheastar go dtugtar réasúnaíocht bhreise leis;
               
            
                  —
               
               
                  a ordú don chosantóir méid na dteidlíochtaí a fhreagraíonn do ranníocaíochtaí an duine éagtha leis an PSEUI agus méid a cheart pinsin náisiúnta a aistríodh chuig an PSEUI a thabhairt ar ais do na hiarratasóirí;
               
            
                  —
               
               
                  a ordú don chosantóir an t-ús atá dlite ar na suimeanna atá le haisíoc de réir ráta úis an Bhainc Cheannais Eorpaigh móide dhá phointe ó dháta an aistrithe agus ó dháta na ranníocaíochtaí míosúla a íoc;
               
            
                  —
               
               
                  a ordú don chosantóir na costais a íoc.
               
            
         Saincheisteanna dlí agus príomhargóintí
      
      Mar thaca leis an gcaingean, ardaíonn na hiarratasóirí saincheist dlí amháin lena líomhnaítear saibhriú éagórach an Aontais. Áitíonn na hiarratasóirí ina leith sin go raibh an ceart faighte ag a n-athair, roimh a bhás, chun a bhlianta de sheirbhís inphinsin faoin PSEUI a aistriú chomh maith leo siúd faoina chearta pinsin náisiúnta agus cuireann siad in iúl nach bhfuil aon teorainn ama leis an gceart sin. Deir na hiarratasóirí freisin, ós rud é nár chríochnaigh a n-athair, roimh a bhás, na deich mbliana seirbhíse iarbhír lena dtugfaí teideal dó do phinsean scoir faoin RPIUE, gur saibhriú éagórach an Aontais atá i gceist leis na suimeanna a ranníocadh.